Biskup **Sandro Overend Rigillo** OFM (\* 31. január 1959, Sliema, Malta) je maltský a líbyjský rímskokatolícky duchovný, františkán a apoštolský vikár bengázsky.

Životopis
---------

Sandro Overend Rigillo vstúpil do noviciátu v maltskej provincii Františkánov a svoje večné sľuby zložil 12. septembra 1982. Štúdium filozofie a teológie ukončil na Národnom inštitúte cirkevných a náboženských štúdií na Malte a na teologickom Inštitúte Antonianum v Bologni (tal. *Istituto Antoniano*). Za kňaza bol vysvätený 29. júna 1984.

Erb Apoštolského vikariátu Bengázi
V rokoch 1997 až 2019 slúžil Rádu Františkánov v rôznych oblastiach. Bol rektorom študentov na Pápežskej univerzite Antonianum v Ríme (1996 – 2003), generálnym sekretárom rádu a koordinátorom kancelárií Generálnej kúrie v Ríme bol v rokoch 2003 – 2006. V rokoch 2008 – 2014 bol provinciálom provincie San Paolo na Malte. Vykonával tiež funkciu Strážcu bratstva Santa Maria Mediatrice v Ríme a bol tiež delegátom generálneho sekretára pre františkánske misie v Líbyi a v rokoch 2015 – 2018 bol člen Liturgickej komisie rádu.

Od 8. decembra 2019 bol apoštolským administrátorom dvoch líbyjských cirkevných jurisdikcií: Apoštolského vikariátu Bengázi a Apoštolského vikariátu Derna.

### Apoštolský vikár a biskup

Pápež František ho 16. júla 2023 vymenoval za apoštolského vikára v líbyjskom Bengázi. Prítomnosť silnej maltskej komunity v Líbyi počas 20. storočia bola podnetom na rozvoj tejto misie Rímskokatolíckej cirkvi najmä pre potreby maltských migrantov. Vikariát v Bengázi bol ustanovený v roku 1927 a od samého začiatku ho spravovali príslušníci františkánskej rehole. V súčasnosti sa práca františkánov sústreďuje výlučne na pastoráciu pracovníkov z radov prisťahovalcov a členov či pracovníkov diplomatických misií v Líbyi.

Sandro Overend Rigillo prijal biskupskú vysviacku 22. augusta 2023 v Sanktuáriu Najsvätejšieho Srdca Panny Márie v Slieme (mal.: *Santwarju Marjan tas-Sacro Cuor*) z rúk apoštolského nuncia na Malte a v **Líbyi** , arcibiskupa Savia Hon Tai-Faia. Spoluzasvätiteľmi boli maltský arcibiskup metropolita Charles Scicluna a biskup George Bugeja, tripolský apoštolský vikár.

Erb
---

Autorom biskupovho osobného cirkevného erbu je slovenský heraldik Marek Sobola, rodák zo Žiliny.

Referencie
----------

1. ↑   *Bishop Sandro Overend Rigillo [Catholic-Hierarchy]* [online]. www.catholic-hierarchy.org, [cit. 2024-02-16]. Dostupné online.
2. 1 2   *Rinunce e nomine* [online]. press.vatican.va, [cit. 2024-02-16]. Dostupné online.
3. ↑  ANTICAMERA MINISTER GENERAL. *Br. Sandro Overend Rigillo, OFM, appointed Apostolic Vicar of Benghazi in Libya* [online]. OFM.org, [cit. 2024-02-16]. Dostupné online. (po anglicky)
4. 1 2   *Benghazi (Vicariate Apostolic) [Catholic-Hierarchy]* [online]. www.catholic-hierarchy.org, [cit. 2024-02-16]. Dostupné online.
5. ↑   *Derna (Vicariate Apostolic) [Catholic-Hierarchy]* [online]. www.catholic-hierarchy.org, [cit. 2024-02-16]. Dostupné online.
6. 1 2  WALTER. *FR SANDRO OVEREND RIGILLO OFM VICAR APOSTOLIC OF BENGHAZI* [online]. 2023-08-09, [cit. 2024-02-16]. Dostupné online. (po anglicky)
7. ↑  OVEREND RIGILLO, Sandro. Significato dello stemma episcopale di Monsignor Overend Rigillo OFM. *ORDINAZZJONI EPISKOPALI TAL-EĊĊELLENZA TIEGĦU MONSINJUR SANDRO OVEREND RIGILLO OFM: VIGARJU APPOSTOLIKU TA’ BENGAZI FIL-LIBJA* (Malta), 2023-08-22, s. 5.

Autoritné údaje: